**Povzetek revizijskega poročila *Pravilnost poslovanja Občine Cirkulane v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Cirkulane v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Cirkulane v delu, ki se nanaša na dodeljevanje tekočih transferov v letu 2012 izreklo *mnenje s pridržkom,* ker Občina Cirkulane ni poslovala v skladu s predpisi v naslednjih primerih:

* plačala je opravljene prevoze učencev osnovnih šol v znesku 132 evrov, ki niso bili dogovorjeni s pogodbo; plačala je razliko med ceno programov v vrtcih in plačili staršev v znesku 1.674 evrov, za otroka, katerega starši niso imeli stalnega prebivališča v občini in pred izplačilom ni preverila pravnega temelja in višine obveznosti za plačilo; pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* na podlagi odločb, ki so vsebovale določilo o zaznambi prepovedi odtujitve in obremenitve nepremičnin v korist občine, ni zagotovila vpisa te zaznambe v zemljiško knjigo;
* župan ni sprejel sklepa o začetku postopka javnega razpisa za sofinanciranje programov na področju ljubiteljskih kulturnih dejavnosti, razpisni rok za prijavo na javni razpis je bil krajši od enega meseca, objava javnega razpisa ni vsebovala kriterijev za vrednotenje, razdelila je sredstva v skupnem znesku 12.500 evrov, ne da bi bili v objavi javnega razpisa določeni kriteriji za ocenjevanje in vrednotenje;
* javni razpis za vrednotenje programov športa in razpisna dokumentacija nista vsebovala vseh obveznih sestavnih delov, komisija je ocenila vloge na podlagi meril, ki v objavi javnega razpisa niso bila navedena (prejemniki so prejeli sredstva v skupnem znesku 10.350 evrov), Športnemu društvu Cirkulane je dodelila 4.000 evrov pred izvedbo javnega razpisa in pred sklenitvijo pogodbe;
* dvanajstim prejemnikom je z neposrednimi pogodbami dodelila sredstva za sofinanciranje dejavnosti in projektov v skupnem znesku 11.260 evrov, ne da bi prej izvedla javni razpis;
* političnim strankam je dodelila 1.947 evrov preveč;
* ni izvajala nalog usklajevanja programov dela in finančnih načrtov osnovne šole ter ni izvajala celovitega nadzora nad poslovanjem osnovne šole;
* fizične osebe ni opozorila na dolg do občine in dolga ni izterjala.

Računsko sodišče je Občini Cirkulane podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 4. junija 2014